
Az új miozin aktivátor danicamtiv kontraktilitásra kifejtett hatásainak vizsgálata, kutyából izolált bal kamrai szívizomsejteken

Bevezetés: Az előrehaladott szívelégtelenség rossz prognózisú, nehezen kezelhető betegség. A szisztolés funkciózavar korrekciójára miozin aktivátorokat (pl. omecamtiv mecarbil) is fejlesztettek. Jelen vizsgálataink középpontjában egy új miozin aktivátor, a danicamtiv állt, mely a miozin motor ATP-áz aktivitásának növelésén keresztül képes a szív kontraktilitását fokozni anélkül, hogy befolyásolná az intracelluláris Ca2+ koncentrációt.
Célkitűzés: Méréseinkkel fel kívántuk tárni a danicamtiv szisztolés és diasztolés funkcióra kifejtett hatásainak koncentráció-függését.
Módszerek: Enzimatikusan izolált bal kamrai szívizomsejtek összehúzódásait és elernyedéseit Fura-2-AM, kalcium szenzitív fluoreszcens festékkel történt feltöltést követően szobahőmérsékleten vizsgáltuk, miközben a danicamtiv koncentrációját széles tartományon belül változtattuk (10 nM - 2 µM). A szívizomsejtek összehúzódásait téringerléssel váltottuk ki, majd a szarkomerhossz rövidülését és az intracelluláris Ca2+ koncentráció változásait párhuzamosan rögzítettük.
Eredmények: A 0,5 Hz-es ingerlés mellett és 2 µM danicamtiv jelenlétében a kontrakció időtartama (0,66±0,03 s vs. 2,06±0,22 s, átlag±SEM, P<0,001), és a szisztolés ejekciós idő (0,51±0,02 s vs. 1,57±0,21 s, P<0,001) egyaránt megnyúlt, miközben a kontrakció és a relaxáció kinetikája lelassult (1,16±0,10 µm/s vs. 0,18±0,03 µm/s, illetve 1,63±0,15 µm/s vs. 0,20±0,05 µm/s, P<0,001) (n=18). 2 µM danicamtiv pozitív inotróp hatását a diasztolés (1,91±0,01 µm vs. 1,57±0,04 µm P<0,001, n=18), és szisztolés (1,65±0,02 µm vs. 1,45±0,03 µm P<0,001, n=18) szarkomerhosszak csökkenése kísérte. A legkisebb hatásos danicamtiv koncentráció 0,01 µM volt. A danicamtiv kezelés nem járt az intracelluláris Ca2+ koncentráció növekedésével.
Konklúzió: Eredményeink alapján a danicamtiv pozitív inotróp hatása az izolált szívizomsejtek nyugalmi szarkomerhosszának jelentős csökkenése, illetve a relaxáció kinetikájának lassítása mellett alakul ki, mely a diasztolés funkciót ronthatja. Mindezek korlátozhatják a szer klinikai hatékonyságát.




